אודי שרבני

אודי שרבני (נולד ב-12 במרץ 1976) הוא סופר, משורר, פזמונאי ותסריטאי ישראלי. זוכה תחרות הסיפור הקצר של עיתון הארץ לשנת 2009, פרס שרת התרבות למשוררים בתחילת דרכם לשנת 2017. ספרו השני, "יש לך בשביל מה", נכלל ברשימה הארוכה של פרס ספיר לשנת 2016.

קורות חיים 
שרבני נולד בשנת 1976 בשכונת הדר יוסף בתל אביב. אמו, שושנה שרבני, עלתה מעיראק, ואביו, אברהם ניסן שרבני, בנו של המקובל יהושוע שהרבני, נולד בחברון. שם המשפחה נהגה "שרבני" גם מבין המשפחה הדתית בירושלים, ויש שכותבים אותו "שרבאני".

שרבני היה כדורגלן מקצועני. הוא נפצע בשרירי הבטן ופרש. שיחק במחלקת הנוער של מכבי תל אביב, ובקבוצת הבוגרים של הכח רמת-גן, מכבי הרצליה (בליגה הלאומית שהייתה אז הליגה הבכירה) והפועל יהוד.
עם פרישתו החל לכתוב. הוציא את העיתון המחתרתי "מסטיק אבטיח" שחולק ברחבי הארץ. בשנת 2003 החל לכתוב במגזין 42 מעלות (שלימים שינה את שמו ל-360 מעלות) את הטור "מסטיק אבטיח" שנכללו בו הפינות הקבועות "אמאש'ך, אבאש'ך", "ציפורה סכיזופרנית" שהיוותה פינת רכילות פארודית-עצמית, "משלים בגרויות", "מפתקאות כיס", "הקאפס לוק השבועי לילד".
בהמשך כתב בעיתונים ובאתרים כגון טיים אאוט, העיר, וואלה!, עכבר העיר, ובעיתון הארץ. בעיתון הארץ כתב את הטור "מתחת לחלוץ", שהיווה זווית אחרת למשחק אותו סיקר וכלל גם את פסקול המשחק.

ב-2004 החל לכתוב באתר וואלה! בנושאי אמנות וספורט. כתיבתו בוואלה! תרבות כללה טורים קבועים כגון "תמונה וטקסט"; ניתוח אלבומי מופת דרך העטיפה שלהם. את "דני פריפריאלי"; רצועת קומיקס בשיתוף מיכל ברוך, ו"משורר רחוב" שכלל כתבות וידאו.

בשנת 2009 זכה שרבני במקום הראשון בתחרות הסיפור הקצר של "הארץ", בשנת 2017 הוענק לו פרס שרת התרבות למשוררים בתחילת דרכם. ספרו "יש לך בשביל מה", נכלל ברשימה הארוכה לפרס ספיר 2016.

ביוני 2019 החל להגיש מידי ליל שני את התוכנית ציפורי לילה בגלי צה"ל, ביחד עם נועה ברמן-הרצברג.

שירו "המדינה שכחה תינוק במכונית (וזה אתה)", הוכנס בשנת תשפ"ג (2022) לתוכנית הלימודים החדשה בשירה ונלמד לבגרות לספרות. בנוסף, שירו "מלמיליאן", וקטעים קצרים מתוך הרומן "למה אתה לא מחייך" הוכנסו לתוכנית הלימודים בחטיבת הביניים במסגרת יחידה לימודית בנושא ספרות וספורט.

כתיבה פזמונאית 
שרבני כתב שירים לזמרים ברי סחרוף, שרון מולדאבי, אסף ארליך, מאור כהן, זוהר גינזבורג, יוגב גלוסמן, אקו, אסף שריג, אביעד בן חיים. 

"הסיפור של סאם ובלונדי" הוא ספר שנכתב על-ידי שרבני בהזמנתו המיוחדת של בית המלון Sam&Blondi שברחוב שינקין, תל אביב. הספר, שנמצא בכל אחד מחדרי המלון, מכיל 12 פרקים המתארים את חוויות בני הזוג סאם ובלונדי בבית המלון וסביבתו. הספר כתוב בעברית ובאנגלית.

"כמו ששומעים" הוא אלבום משותף של שרבני ומאור כהן שיצא בספטמבר 2021. מאור כהן אחראי על כל הלחנים ואודי שרבני על כל המילים. בראיונות העיתונאיים שליוו את יציאת האלבום הוא הוגדר "תקליט קונספט של תקליט קונספט". האלבום בנוי מעשרה שירים וארבעה קטעי מעבר. בין השירים שבאלבום: "לומדת גרפולוגיה", "לונג-שוט לקומדיה, קלוז-אפ לטרגדיה", "עדין וגם שורט", "יש הרבה כמוני, אבל אין כמוני כשאני איתך", "צלליות", בסוף זה נמאס", ועוד. את יציאת התקליט ליווה הקליפ של שיר הנושא.

שרבני מבצע הופעות הכוללות טקסטים שלו. אלה הם הופעות מוזיקה ומיצג. בין היתר הופיע במוזיאון ישראל בשיתוף פעולה עם האמן רון ארד ביצירה "אדם בלי פורמט", "איפה אתה? אני בדאדא", מיצג עם אשתו, מיה, שכלל דו-שיח חי בן שש שעות שהמבקרים האזינו לו באוזניות מיוחדות כאשר התהלכו במוזיאון ישראל.

יצירתו הספרותית 
שרבני כתב ארבעה ספרים. ספריו מגוונים ועוסקים בישראליות דרך הזיכרון והשפה. ב-2011 פרסם את רומן הביכורים שלו, "למה אתה לא מחייך" (הוצאת מודן) שזכה לשבחים רבים. ב-2016 פרסם את ספרו "יש לך בשביל מה" (הוצאת הקיבוץ המאוחד-ספרית הפועלים) שנכלל ברשימה הארוכה של פרס ספיר. ב-2018 פרסם את הספר "צריך לעשות את זה יותר" (הוצאת הקיבוץ המאוחד-ספרית הפועלים). ב-2020 פרסם את ספר השירה "אהבתי יותר את החומר המוקדם שלך" (הוצאת הקיבוץ המאוחד).

שיריו, סיפוריו ומסותיו מתפרסמים באנתולוגיות וכתבי עת דוגמת "הו!", "מאזניים", "פטל", "ננופואטיקה", "אורות", "תרבות וספרות" של עיתון הארץ, מדור השירה של 24 שעות מבית "ידיעות אחרונות", כתב העת הנויורקי As Promised, ובאתרים נבחרים מתחום הספרות.

בעיני רבים שרבני נחשב סופר ומשורר של מוזיקאים.

שרבני שומר על שלושה אילוצים קבועים שחייבים להופיע בכל ספריו.

 גיבור הספר תמיד ללא שם.
 היצירה 4′33″ של ג'ון קייג' מבליחה כמטפורה.
 התופעה כאבי פנטום מבליחה כמטפורה.

פוליטיקלי אוטו-קורקט 
בשנת 2015 טבע את המונח "עידן הפוליטקלי אוטו-קורקט" במאמר אשר פורסם באתר המקום הכי חם בגיהנום. לימים, השתמש במונח זה בספרו "צריך לעשות את זה יותר".

המונח אומר שלהבדיל מהפוליטקלי קורקט שבו הדברים מתואמים לרוח התקופה, הרי שכלפי יצירות ישנות יש קריאה מחודשת ומבטלת עבר, בהקבלה לבודק האיות (אוטוקורקט) המזהה בטקסט מילים החשודות בשגיאת כתיב, ומציע הצעות לתיקון אוטומטי.

מקרים כאלה החלו לצוץ במהלך שנת 2020 דוגמת הסרת הסרט חלף עם הרוח משירותי הסטרימינג של HBO, או המקרה של מייק הנרי שדובב את הדמות "קליבלנד השחור" במשך 20 שנה בסדרה איש משפחה, אך הודיע על התפטרותו בשל היותו לבן, ועוד.

ספריו 
 למה אתה לא מחייך: רומן. הוצאת מודן. עורכת מיכל חרותי. 2011.
 יש לך בשביל מה: שלוש נובלות. הוצאת הקיבוץ המאוחד- ספרית הפועלים. עורכת: נגה אלבלך. 2016.
 צריך לעשות את זה יותר: שלוש נובלות וסיפור קצר. הוצאת הקיבוץ המאוחד- ספרית הפועלים. עורכת: נגה אלבלך. 2018.
 אהבתי יותר את החומר המוקדם שלך: שירה. הוצאת הקיבוץ המאוחד. עורך: ארז שוייצר. 2020.
 כל קשר בין הדמויות, רומן. הוצאת פרדס. עורכת: נוית בראל. 2023.

קישורים חיצוניים 

 

 אודי שרבני ברשת החברתית פייסבוק
 
 חיים ברעם, עולה להתקפה, באתר הארץ, 2 בנובמבר 2011
 מיה סלע, בועט במוסכמות, באתר הארץ, 19 באוקטובר 2011
 עמרי אפק, למה אתה לא מחייך, כתבת וידאו מתוך ערוץ הספורט, 2 בינואר 2012
 יהודה נוריאל, רעש לבן, באתר ynet, ב-20 ביוני 2016
 עמרי הרצוג, אודי שרבני מוציא מאיזון, באתר הארץ, 1 ביוני 2016,
 סער גמזו, החלקיקים האלמנטריים, באתר ישראל היום, 1 ביוני 2016
 אודי שרבני, אדם בלי פורמט, מיצג במוזיאון ישראל בשיתוף עם רון ארד, 5 בספטמבר 2012
 אודי שרבני, השפה היא המוזיקה של הכותב, באתר ynet, ב-8 בדצמבר 2011
 אודי שרבני, לשכב עם מוכרת הספרים, באתר nrg, ב-15 בנובמבר 2011
 העמודים הראשונים של "צריך לעשות את זה יותר" לקריאה, באתר ynet, ב-6 באוקטובר 2018
 אלעד בר-נוי, איש הפח, באתר ynet, ב-16 באוקטובר 2018
 קרן דותן, על רצפת חדר העריכה, באתר ישראל היום, 21 באוקטובר 2018
 עידו בלאס, כל הדברים קורים במדרכות, באתר מאקו, 2 בנובמבר 2018
 צור ארליך, ממציא סמפול הדיאלוגים, באתר מקור ראשון, 2 בנובמבר 2018
 שירי לב ארי וענת שרון בלייס, צריך לעשות את זה יותר: מה שכרוך, באתר כאן, 11 באוקטובר 2018
 ציפי גון גרוס, צריך לעשות את זה יותר: אני אוהב מושגים סתומים בכוונה, באתר גלי צה"ל, 12 באוקטובר 2018
 גילי איזיקוביץ וניב הדס, תרבות יום א', באתר הארץ, 2 בדצמבר 2018
 שירי שפירא, להיות למרות ולעשות את זה יותר, באתר ספרים באוטובוסים, 6 בינואר 2019
 
 ברי סחרוף ואודי שרבני, הופעה במשכנות שאננים, פסטיבל הסופרים, 14 במאי 2019
 קובי מידן קורא מתוך "אהבתי יותר את החומר המוקדם שלך", סוכן תרבות, 7 בפברואר 2020
 אודי שרבני מתראיין וקורא את "ואני לא יודע מה זה אומר", שוברים שורה, ערוץ הכנסת, 9 בפברואר 2020
 באיפיג’יבי עם קלצ’קין מס' 47, ריאיון עם אודי שרבני, הפודקאסט של הרדיו איפיג’יבי, 12 במרץ 2020
 כרמית ספיר וייץ, ברווחים שבין המילים, באתר מעריב, 22 במרץ 2020
 שמעון בוזגלו, אחד מספרי השירה המשובחים יותר שקראתי, ולא רק בעברית, באתר ישראל היום, 26 במרץ 2020
 רבקה מיכאלי, ריאיון עם אודי שרבני, באתר רדיו 103, 7 באוגוסט 2020
 רן יגיל, "אהבתי יותר את החומר המוקדם שלך" מביא רוח חדשה לשירה הישראלית, באתר הארץ, 7 באוגוסט 2020
 ליסה פרץ, ליסה פרץ משוחחת עם אודי שרבני, באתר כאן תרבות, 14 במרץ 2021
 אודי שרבני, העיר שלי, באתר טיימאאוט, 30 בספטמבר 2021
  
 אודי בן סעדיה, אודי שרבני יודע שמילים לא מספיקות ובכל זאת מנחם באמצעותן, באתר וואלה! 23 באוגוסט 2023 
 אודי שרבני, "להתכונן לגרוע ביותר זה בוטנים. העניין הוא להתכונן לטוב ביותר", באתר טיימאאוט, 29 בספטמבר 2023 
 עמרי הרצוג, "כל קשר בין הדמויות": רומן קורונה מקורי של אודי שרבני, באתר הארץ, 11 באוקטובר 2023

סופרים ישראלים
משוררים ישראלים
תסריטאים ישראלים
מגישי ציפורי לילה
אודי שרבני
ישראלים שנולדו ב-1976